АСАБЛІВАЯ ўвага надаецца пытанням экалогіі. Намеснік дырэктара сярэдняй школы імя Янкі Купалы Галіна Падбярэцкая назвала родную Копысь “куточкам ціхага шчасця”. І сапраўды, пасля сталічнага тлуму тут нязвыкла ціха і ўтульна. У школе плануецца адкрыць інфармацыйны цэнтр па пытаннях абыходжання са стойкімі арганічнымі забруджвальнікамі і небяспечнымі хімічнымі рэчывамі. Сярод старшакласнікаў будуць створаны валанцёрскія групы. У спецыяльна абсталяванай хімічнай лабараторыі можна будзе праводзіць аналізы наяўнасці хімічных элементаў у кампанентах навакольнага асяроддзя. Вучні шэфствуюць над філіялам Літаратурнага музея Янкі Купалы. У час летніх канікул дзейнічае аздараўленчы лагер. Валанцёры падтрымліваюць парадак у купалаўскіх Ляўках.